b'\n_START_ARTICLE_\nVatikano valstyb\xc4\x97s sekretorius\n_START_PARAGRAPH_\nVatikano valstyb\xc4\x97s sekretorius \xe2\x80\x93 auk\xc5\xa1\xc4\x8diausias Vatikano administracijos pareig\xc5\xabnas, antras po popie\xc5\xbeiaus pagal \xc4\xaftak\xc4\x85 valdant \xc5\xa0vent\xc4\x85j\xc4\xaf Sost\xc4\x85._NEWLINE_Vatikano valstyb\xc4\x97s sekretorius yra atsakingas u\xc5\xbe santykius su kitomis valstyb\xc4\x97mis bei r\xc5\xabpinasi vietini\xc5\xb3 Ba\xc5\xbeny\xc4\x8di\xc5\xb3 ry\xc5\xa1iais su Romos kurijos dikasterijomis. \xc4\xae \xc5\xa1ias pareigas da\xc5\xbeniausiai skiriami \xc5\xbeym\xc5\xabs \xc5\xa0ventojo Sosto diplomatai, apa\xc5\xa1taliniai nuncijai arba visam diplomatijos korpusui vadovav\xc4\x99 hierarchai, b\xc5\xabtinai \xe2\x80\x93 kardinolai. Ne kardinolai gali b\xc5\xabti skiriami tik laikinai eiti \xc5\xa1ias pareigas. Kardinolas valstyb\xc4\x97s sekretorius kontroliuoja seniausi\xc4\x85 ir vien\xc4\x85 svarbiausi\xc5\xb3 Romos kurijos \xc4\xafstaig\xc5\xb3 \xe2\x80\x93 Vatikano valstyb\xc4\x97s sekretoriat\xc4\x85. Jis eina \xe2\x80\x9eministro pirmininko\xe2\x80\x9c pareigas \xe2\x80\x93 yra atsakingas u\xc5\xbe politin\xc4\x99 ir diplomatin\xc4\x99 Vatikano politik\xc4\x85. Sede vacante laikotarpiu (popie\xc5\xbeiui mirus ar palikus savo post\xc4\x85) buv\xc4\x99s valstyb\xc4\x97s sekretorius netenka \xc5\xa1i\xc5\xb3 pareig\xc5\xb3 ir kartu su \xc5\xa0v. Romos Ba\xc5\xbeny\xc4\x8dios kamerlengu ir Vatikano miesto-valstyb\xc4\x97s popie\xc5\xbei\xc5\xa1kosios reikal\xc5\xb3 komisijos pirmininku dirba komisijoje, vykdan\xc4\x8dioje Vatikano valdymo funkcijas iki naujojo popie\xc5\xbeiaus i\xc5\xa1rinkimo._NEWLINE_Nuo 2006 m. rugs\xc4\x97jo 15 d. iki 2013 m. vasario 28 d. Vatikano valstyb\xc4\x97s sekretoriumi dirbo \xc5\xbeymus Italijos Katalik\xc5\xb3 Ba\xc5\xbeny\xc4\x8dios hierarchas Genujos arkivyskupas kardinolas Tarcizijus Berton\xc4\x97. Iki jo Vatikano valstyb\xc4\x97s sekretoriaus pareigas 15 met\xc5\xb3 \xc4\x97jo italas kardinolas And\xc5\xbeelas Sodanas (atsistatydin\xc4\x99s d\xc4\x97l am\xc5\xbeiaus).'